ROZHODNUTIE RADY
z 22. marca 2007
o podpísaní a predbežnom vykonávaní protokolu k Dohode o partnerstve a spolupráci (DPS) medzi Európskymi spoločenstvami a ich členskými štátmi na jednej strane a Ukrajinou na strane druhej o pristúpení Bulharskej republiky a Rumunska k DPS
(2007/251/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na článok 44 ods. 2, článok 47 ods. 2 poslednú vetu, článok 55, článok 57 ods. 2, článok 71, článok 80 ods. 2, články 93, 94, 133 a článok 181a v spojení s článkom 300 ods. 2 prvým pododsekom druhou vetou a článom 300 ods. 3 prvým pododsekom tejto zmluvy,
so zreteľom na Zmluvu o pristúpení Bulharskej republiky a Rumunska, a najmä na jej článok 4 ods. 3,
so zreteľom na Akt o pristúpení Bulharska a Rumunska, a najmä na jeho článok 6 ods. 2,
so zreteľom na návrh Komisie,
keďže:
(1)
Dňa 23. októbra 2006 Rada splnomocnila Komisiu, aby v mene Spoločenstva a jeho členských štátov rokovala s Ukrajinou o protokole k Dohode o partnerstve a spolupráci medzi Európskymi spoločenstvami a ich členskými štátmi a Ukrajinou (1) s cieľom zohľadniť pristúpenie Bulharskej republiky a Rumunska k Európskej únii.
(2)
S výhradou prípadného neskoršieho uzavretia by mal byť protokol parafovaný 2. marca 2007 podpísaný v mene Európskych spoločenstiev a ich členských štátov.
(3)
Protokol by sa mal predbežne vykonávať odo dňa jeho podpisu až do ukončenia príslušných postupov na jeho formálne uzavretie,
ROZHODLA TAKTO:
Článok 1
Týmto sa predseda Rady poveruje určiť osobu(-y) splnomocnenú(-é) podpísať v mene Európskych spoločenstiev a ich členských štátov protokol k Dohode o partnerstve a spolupráci (DPS) medzi Európskymi spoločenstvami a ich členskými štátmi na jednej strane a Ukrajinou na strane druhej o pristúpení Bulharskej republiky a Rumunska k DPS s výhradou jeho prípadného neskoršieho uzavretia.
Text protokolu je pripojený k tomuto rozhodnutiu.
Článok 2
Protokol sa predbežne vykonáva odo dňa jeho podpísania až do nadobudnutia jeho platnosti.
V Bruseli 22. marca 2007